Vógólán, mínā yā myātoŋ sósōó, mínā yā myādzə́ŋ Ńtondôbə: bəbə́gan ńkóm yā mī ngákomban ai wá, ai ḿbugulu mǐ ngávaaban étēde. 2Bəbə́gán ésōá wāān Ábrahám, ai Sará yǎ á ngābyé mínā; a ngábə́ étām, ńdɔ mə ngálóē nyé, ńdɔ mə ngámâ nyé, ńdɔ mə ngábulu nyé. 3Owé Ǹtondôbə a wónō Síon, a yén bīlíg bíé bísə̄ ngɔ́l, a vəŋan ǹkód sí wóé anə́ Eden, ǹkód ǹnam wóé anə́ Ngádan Ǹtondôbə, məfon ai mətamán byâyi dúgan étēde, evə̂ ngǎŋ ai biá məńdzáŋ. 4Támáŋán ma vógolo, ǎ bod báma, kə́ə́ge ma alɔ́ dáán, ǎyɔŋ dáma, amú éyə̄ mvéndé yāsɔ́ ábə ma, ǹtsígán ǹtól wáma, m̀fyɛ̌ məyɔŋ, ńgɔ mayóŋolo ví ! 5A nə babi, sósōó wama; lə́ sɔ́ yǎ, akodé dáma, ńdɔ binam byáma byâyi tsíg məyɔŋ ǹtól; bilǒn bí máŋ byâyi fídǐ və ma, bí ńtɔ̄á bí yanga enam dzáma. 6Bɛ́dégān mís á yób, mǐ sūū fə̄ mís ḿfág yǎ sí: Owé, yób lâyi síbi anə́ ótsīda, sí yawú anə́ ńtu éyé bətɔbɔ̌ yā étēde anə́ bitandag. Və ǹyián wáma wâyi bɔ̌ təge ai súg, akodé dáma təge dzǎm dzáŋ. 7Vógólán ma, mínā yā myāyəm sósōó, ayɔŋ ébá mvéndé dzama e nə́ bɔ̄ á ńnə̄m: tə myámbáda ekpə́lə́ bod, tə mətǎ mábán mâbɔ nâ mǐ kɔn wɔ̌ŋ. 8Amú məkɔ̌ mâyi bɔ́ dí anə́ ǹtu éyé, bibibyam byâyi bɔ́ dí anə́ ǹtu ḿfingá, hədá sósōó wama nyé a yi bɔ á kɔ́m yǎ kɔ́m, akodé dáma á ḿmiě bod ósə. 9Yóógé, yóógé, ó bɔd ngul, ǎ wɔ́ Ńtondôbə, yóógé, anə́ á mə̄lú yā ókōbá, á ḿmīē bǒd yā ósúsúa. Sə́ wǎ ó ngātsíg bingongom a, o túbúlú Ngáŋ Mə̄dzâ a ? 10Sə wǎ ó ngāhə́lē máŋ, məndím yā ḿbugulu ǹnén, sə́ wǎ ó ngávə́ŋan m̀bugulu máŋ é zēn bod báwulu a, nə́ ébá ó ngānyii bə́ lod a ? 11Ébá Ńtondôbə a ngákode bâyi dúgán sɔ̄, bâyi nyían á Síon á zāŋ ayéngá, məfǒn yā ókōbá mə́ bə́dé ma ekád á ńlō. Məfon ai mətaman byáfūguzu, etíbílí ai ǹtad bí man yǎ túb. 12Ma, ma fɔ́ɔ́ māwónē mínā. Zámēn ó nə, nə́ wambáda mod yǎ ā wú, mɔ́n Ádam yǎ á nə á táŋ obud,